Uit SARIE Bruid: Bernhard en Elsa Vogts | SARIE BRUID
Uit SARIE Bruid: Bernhard en Elsa Vogts
Met die fotosessie vir Bernhard en Elsa se troue op 20 Oktober 2012 op 'n gasteplaas naby Stellenbosch het 'n reënboog oor die pragtige
berge gehang en die son het deur die mis gebreek. Dit was die bietjie ekstra geel wat Elsa nodig gehad het om haar groot dag volmaak te maak. Geel was nog altyd haar gunstelingkleur en toe sy 'n tema vir die troue moes kies, was daar net een opsie: geel! "Geel is die kleur van géés en vreugde en dit het ons dag pragtig opgehelder – ons het nie een oomblik ophou lag nie," vertel Elsa.
"Op die uitnodigings het ons gevra dat gaste ' 'n stukkie sonskyn' dra. Almal het dit op hul eie manier gedoen."
Elsa het self ook iets geels gedra – 'n paar plat barok-skoene en die geel knopie waarmee haar romp vasgemaak was. En toe sy in die nat veld vir die troufoto's moes poseer, het sy 'n paar geel reënstewels aangetrek.
Elsa wou nie 'n tradisionele lang wit trourok hê nie, maar iets wat sy weer kon dra. Haar knielengte-rok se bostuk was van growwe kant en die rompgedeelte van vloeiende chiffon. Op haar kop was 'n net-kadotjie met 'n origami-swaan. Treffende detail van handgevoude origami-papierswane was agterop die romp gerangskik.
Bernhard en Elsa is in die NG Moederkerk op Stellenbosch getroud. 'n Familielid van Bernhard, J.H. Neethling, het die kerk gestig. Elsa se oorgrootjie, Carl Otto Hager, het die kerk ontwerp. Die onthaal is op MolenVliet gehou. Oral in die onthaalsaal het woestynrose, inkaen tierlelies, artisjokke, proteas, speldekussings (Elsa se gunstelingblom), strelitzias, varkblomme en ouman se baard meegeding om die bruidspaar se aandag. Elsa se ruiker was 'n hand vol geel knopkieries (Craspedia), wit pinksterrose, papawersade en viburnum-blommetjies.
Die bruidspaar het mekaar ontmoet op hul eerste skooldag in graad 1 in die Laerskool Stellenbosch. Hul gesinne het kort daarna weggetrek en hulle het kontak verloor. Eers nadat hulle albei op Stellenbosch gestudeer het, het hul paaie weer gekruis. Binne twee weke het hulle geweet hulle is vir mekaar bedoel. Deesdae doen Bernhard kommersiële projekte vir 'n boetiekverskepingsmaatskappy met 'n Afrikafokus. Elsa is 'n museoloog (museumkundige) wat haar liefde vir wyn navolg in verskeie projekte wat die twee velde kombineer.
Die bruid se geel barok-skoene
Verskillende laseruitsnydings was prominent op die tafels
Hier en daar het knopkieries, kompleet met geel koppiespeldjies, uit die rangskikkings geloer.
Kleurryke lang-en-kortsteelblomme het in rye in wit en deurskynende glashouers op die tafels gestaan.
Teen die onthaalsaal se plafon was boomtakke met kleurryke papierblomme deel van die dekor
'n Artisjok, tierlelie, woestynrosies en ander fynbos in 'n goudgeel bak.
Die geel suurlemoen-papawersaad-troukoek is met wit origami-swane afgerond
Geel en wit papierlinte was die konfetti
Bernhard en Elsa
Bernhard se knoopsgatruiker was 'n satynlint-roset met 'n steranyssaad, 'n geel knopkierie en 'n veer in die middel, asook 'n plastiekhaai vanweë sy liefde vir branderplankry
Bernhard en Elsa het op dié geel stoele gesit. Dis na die onthaal aan hulle geskenk en staan nou in hul kombuis op Stellenbosch
Die interaktiewe spyskaart is soos in die bekende kinderspeletjie "kwakkie" gevou sodat die gaste dit kon oopmaak en "ontdek" watter geregte vir hulle wag.
FOTOGRAAF: Travis en Maike McNeill, Welovepictures	| KOEK: The Birdcage Tea Bar	| DEKOR: Okasie, Stellenbosch	| ROK: Elmé Bekker, Birch & Elm	| PLEK: Molen Vliet-wyn-en-gastelandgoed, Stellenbosch	| KOS: Annalize Buchanan Catering, Kaapstad	|